
5. mai Oslo tinghus

Vignetten til NRK-nyhetene fadet ut.

TV-reporteren rettet på ørepluggen.

«Du er på!»

I bakgrunnen, ved trappen til Oslo tinghus, skimtes en ansamling av TV-kameraer og journalister.

«Tredje dag i retten ble avsluttet tidlig, og vi får en kommentar fra vår krimreporter Olav Koiedal som var til stede under dagens rettsforhandling.»

«Det var enda en elendig dag i retten for tiltalte Yvonne Torp-Bakke. Det kom frem at hennes samboer, Preben Plancke, har et bekjentskap med utenriksminister Thomas Mikkelsen. Bevismaterialet som aktoratet har fremlagt, fikk en annen betydning da forholdet mellom Torp-Bakkes samboer og statsråden ble stadfestet ved vitneforklaringer. Aktor, politiadvokat Anders Lie sin utspørring av Thomas Mikkelsen skulle starte i dag, men er utsatt til i morgen. Det virker etter dette troverdig at tankesmien «Center of Sustainability» – CoS, som ledes av Yvonne Torp-Bakke, har mottatt over 110 millioner kroner gjennom statlige overføringer. Det ble beskrevet et system karakterisert ved tette nettverk på tvers av partigrenser og personlige relasjoner. Det er åpenbart at..»

TV-kameraet zoomet inn mot et urolig pressekorps på utsiden av tiinghuset.

Reporteren hastet mot inngangen.

*

Yvonne Torp-Bakke rettet på blusen under den mørkeblå Chanel-drakten, og festet grepet om den matchende håndvesken. Hun stoppet i gangen foran den massive utgangsdøra, tok opp mobilen fra vesken, sjekket e-post, lot en annen slippe ut døra før henne. Sollyset på utsiden ga gjenskinn i det flisbelagte gulvet idet døra til tinghuset ble åpnet. Hun hørte det summet av stemmer og fikk et glimt av de ventende TV-kameraene og gribbene på utsiden. Hun lot som om hun snakket i telefonen, så seg raskt tilbake, der utenriksminister Thomas Mikkelsen var på vei ned trappen mot utgangen. Yvonne nikket og pekte på telefonen. Mikkelsen enset henne knapt, men hastet ut der reporterne kastet seg glefsende over byttet. Hun la mobilen ned i vesken, tok frem solbrillene, trakk pusten og gikk raskt mot utgangen.

*

Dommeren hadde knapt rukket å erklære retten for hevet, før jeg så Yvonne Torp-Bakke gripe håndvesken og haste ut fra rettssalen. Forsvarene hennes noterte i sakspapirene, konfererte med hverandre og virket tydelig bekymret. Jeg ryddet dokumentene ned i trillebagen og fikk av meg den svarte kappen. Det gjensto fortsatt forberedelser til neste dag. Et av vitnene hadde observert Yvonnes samboer spille golf med departementsråd Gustav Krogh, statsråd Thomas Mikkelsen og en aksjemegler, på Oustøen Country Club. En etterforsker hadde rapportert at Yvonne hadde et privat byggeprosjekt i Nord-Italia, som ikke kunne ha blitt finansiert på annen måte enn gjennom CoS. En ektefelle til en embetsmann i et av departementene hadde stått på liste over lønnsutbetalinger. Jeg så for meg en etterlengtet seier i retten. Jeg slapp billig unna en TV-reporter og tok retning mot kontoret på Grønland for å forberede meg til i morgendagens rettsmøte, utspørringen av statsråd Mikkelsen og nye vitner. Jeg hater å tape saker.

*

Preben Plancke fulgte rettsforhandlingen fra bakerste tilhørerbenk. Dages rettsmøte var, om mulig, enda verre enn dagen før. Aktor, Anders Lie, bombarderte Yvonne med spørsmål hun ikke kunne svare på. Naturlig nok. Han ventet at statsråd Mikkelsen skulle innta vitneboksen. En rettsbetjent geleidet Mikkelsen inn i rettssalen. Preben så han var ubekvem da han tok plass i vitneboksen. Det ble stille i rettssalen. Aktor Lie og Yvonnes forsvarer hadde en kort konferanse med dommeren. Dommeren tok ordet og meddelte at retten hadde akseptert anmodning fra aktor Anders Lie, om at statsråd Mikkelsen skulle forklare seg uavbrutt og at rettsforhandlingene ble avsluttet for dagen. Utspørring av Thomas Mikkelsen ville ta til i morgen klokken 09:00. Dommeren hevet retten.

Preben visste hva Yvonne skulle. Avreagere. Hun måtte kjøre det av seg. Porschen. Det var hennes måte å rense hodet på. Han hadde medfølelse med henne etter nok en elendig dag i retten. Han ble sittende. Så aktor Anders Lie pakke sammen sakspapirene. Statsråd Thomas Mikkelsen som føk ut. Han ville ikke konfronteres med ham. Ikke nå. Preben var en av de siste som forlot rettssalen, i forvisning om at Mikkelsen hadde kommet seg ut.

*

TV-kameraer, journalister og mikrofoner skygget for det skarpe sollyset da Yvonne kom ut på trappen. Lyden fra stiletthælene ville normalt gi forvarsel til et sultefôret pressekorps, men hyenene var høylytt glefsende i ferd med å innta åtselet i form av statsråd Mikkelsen. Hun smøg seg bak ham og ned trappen, men ble innhentet av et par reportere som ikke hadde fått albuet seg langt nok frem. Unnslapp med “ingen kommentar-frasen” og hastet rundt hjørnet mot parkeringshuset.

Hun åpnet døra til Porsche 911 cabrioleten, satte seg på setet med bena på utsiden, fikk av seg skoene som hun slengte på gulvet ved passasjersetet, og dro på seg kjøre-skoene. Hun lukket bildøra. Endelig alene. Utkjørt etter dagens rettsforhandlinger. Det hun ikke fikk med seg. Stemmene som ble til bomull i hodet. Hun husket knapt noe fra dagen, bortsett fra det hun skulle ha sagt, men ikke fikk fortalt. De irriterende spørsmålene fra aktor Lie. Det hun burde vite, men ikke visste noe om. De elendige svarene hennes. Pressebenken. Vitneførselen. Hun måtte bort så fort som mulig. Ekkoet fra motoren fulgte henne fra parkeringshuset ut i Munchs gate.

Hun kjørte vestover ut av byen, tok av ved Sandvika, gjennom tunellene i retning Sollihøgda og stoppet ved holdeplassen etter den lengste tunellen. Det summet i elektromotoren da stofftaket la seg ned over motorrommet.

Hun ble sittende et øyeblikk. Kjente på mai-dagen. Lukten av nylagt asfalt, bråtebrann og gress. Sollyset i ansiktet. Hun kunne puste igjen, svingte cab’en ut på veien og dro bilen ut på girene. Akselerasjonen trykket henne ned i setet. Vinden dro gjennom håret. Hun kjørte gjennom den siste tunellen, giret ned, ga gass og hylte av fryd da den seks-sylindrede boksermotoren svarte med et snerrende brøl ut fra tunellen. Lyset. Yvonne var mentalt ute fra rettssalen, følte kreftene og beruselsen av akselerasjonen. Det var hennes måte. Få kontroll over bilen og seg selv.

Hun hadde bestemt seg for å legge alle kortene på bordet i retten i morgen. Hun nektet å bli brukt lenger. Hun skulle fortelle alt. Hun skulle ta hevn.

Som den greske gudinnen Dike. Vokter for at menneskelig rettferdighet skjer her i verden.

Hun giret ned, og dro Porschen gjennom de krappe svingene. Det hylte fra de brede dekkene.

*

Den halvannen meter-lange grå- og rødbrune kongeboaen buktet seg ut av lintøy-posen. Den lange kløvde tungen samlet kjemiske signaler inn til de to gropene i ganen, kjente de rytmiske bevegelsene, vibrasjonene og lys gjennom åpningen på oversiden. Den lot tungen kjenne omgivelsene og søkte mot sollyset, lukten og varmen. Den buktet seg opp bak det skinnkledde setet, sanset det kalde stålet, vinden, parfymeduften, det myke silkestoffet, lukten av hud og raske pulsslag.

*

Det snerret i eksospottene da Yvonne giret ned før neste sving. Silkesjalet strammet i vinden. Hun fikk et øyeblikk ikke puste, tok hånden opp mot halsen og kjente den tørre, glatte huden på den store slangen som buktet seg rundt henne. Hun rakk i et tiendels sekund å få panikk, før bilen med enorm kraft traff autovernet i den krappe venstresvingen, ble kastet tilbake mot midtdeleren, gikk rundt og traff autovernet i motsatt kjørefelt. Føreren av Scania tankbilen rakk ikke å reagere da sportsbilen landet foran det 50 tonn tunge vogntoget. Porschen ble skjøvet 50 - 60 meter foran, og delvis under, tankbilen. Det gnistret fra metallet da de to bilene brøt gjennom autovernet, ned den bratte skråningen og eksploderte i et ildhav 30 – 40 meter nedenfor.

*

Dike levde da menneskene var grådige. Hun proklamerte:

“Se hvilket vis slekten til fedrene av gullalderen har etterlatt seg. Langt vondere enn dem selv. Sannelig, kriger og grusom blodsutgytelse skal komme på menneskene og fryktelige forbannelser skal bli lagt på dem.”

(Aratos, Faenomena, 123)

Dike forlot jorden for himmelen, derav stjernebildet Jomfruen.

Menneskene forfalt da sykdommer raste – kriger og pandemier skulle ramme jorden.

Samme kveld, Oslo, Trondheimsveien

Ganglyset blinket noen ganger og ga et svakt gulaktig skinn fra en lampe i taket. Rester av døde insekter lå strødd i lampekuppelen.

På det slitte, uvaskede linoleumsbelegget knaste det i småstein fra gaten. Veggen var dekket av nedtaggede postkasser i grått metall. Ett og annet navn fra brutte ekteskap og samboerforhold var overskrevet med tusj og tapede Post-it-lapper. Han fant frem nøkkelen og åpnet postkassen der navnet Sven Berge stod skrevet alene. Det hadde stått der en stund. Idet han åpnet den lille metalldøra, falt et par reklameaviser ned på gulvet. Han grep bunken med noen konvolutter fra kassen. Bannet. Lot reklameavisene bli liggende. Smelte igjen den lille metalldøra og gikk opp trappen til tredje etasje. Han satte vesken ned på gulvet foran den brunmalte inngangsdøren. Fiklet frem nøkkelen, låste seg inn, satte på lyset og sikkerhetslenken. Han sparket av seg skoene som, sammen med et par velbrukte joggesko, en allværsjakke, et balltre og en dressjakke, utgjorde hele garderoben i den lille gangen. Sven gikk inn på kjøkkenet og kastet bunken med konvolutter på spisebordet sammen med smuler, matrester, en Grandiosa-eske og et par tomme hermetikkbokser med “Spaghetti à la Capri”. Skitne middagstallerkener og kasseroller som stod stablet i oppvaskkummen, bidro til den gufne innestengte lukten i den lille toroms-leiligheten.

Dagens post viste ikke annet enn konvolutter med logoene fra kredittkortselskap, inkassobyråer og fra Statens innkrevingssentral. Han hadde ikke ventet noe annet heller. Brevene ble kastet ulest i returpapir-esken ved siden av kjøkkenbenken, der de la seg sammen med et titalls uåpnede konvolutter.

I kjøleskapet var det ikke noe som ikke allerede var der for et par-tre dager siden. Han trykte restene av en tube med smøreost utover knekkebrød-skivene han fant i en skuff i kjøkkenbenken.

Et lite knepp hørtes fra vannkokeren idet den ble slått av. Han reagerte ikke, men ble tankefull sittende ved bordet. Nede fra gårdsplassen, hørtes lyden av noen unger som taktfast sparket en fotball mot nabogården, før et vindu ble åpnet og en eller annen kjeftet på ungene. Det ble stille et øyeblikk, før trikken dundret forbi i gaten utenfor kjøkkenvinduet. Lyset fra strømledningene ga et blått blits-lys i den lille leiligheten.

Snart var ungene i gang igjen med fotballen.

Han sjekket rutinemessig mobilen, som var taus som alltid, og slengte den på kjøkkenbordet. Tok frem den gamle laptopen, hvor det ikke var annet enn søppelpost. Infisert fra de mange pornosidene han daglig surfet seg gjennom.

Vegguret på den gulbrune kjøkkenveggen minnet Sven på at han, om et par timer, kunne forvente det varslede hjemmebesøket fra Kriminalomsorgen. Han fikk omsider i seg en kopp pulverkaffe og begynte så smått å rydde på kjøkkenet. Han hatet disse hjemmebesøkene, men det var tross alt bedre enn å sitte inne. Han var heldig som hadde arvet den gamle leiligheten av ei tante for en stund tilbake. En tidligere innsatt, som skyldte ham en tjeneste, hadde fikset ham en jobb i et lager på Alnabru. Leilighet og jobb var betingelser for å slippe ut en god stund før soningen var ferdig. Han måtte holde seg i skinnet for ikke å ryke inn igjen. Innsatte dømt for seksuelle overgrep mot mindreårige var ikke de mest populære i fengselet. Han hadde ofte fått føle det på kroppen.

*

Hun sjekket husnummeret, satte fra seg sykkelen ved lyktestolpen på utsiden av leiegården, så seg rundt og hastet inn i gangen. Fant navnet Sven Berge på postkassen, byttet sko og la dem i den store vesken hun hadde med seg. Hun gikk raskt opp i tredje etasje, og ringte på klokken ved den brunmalte døra. Et øyeblikk etter hørtes skritt inne fra leiligheten og en svak metallisk lyd, som tilsa at Berge så på henne gjennom kikkhullet i døra. Hun holdt frem ID-kortet fra Kriminalomsorgen.

Sven myste ut gjennom kikkhullet, og så i ganglyset, en lyshåret dame på utsiden. Han ble stående og se på henne helt til hun ringte på en gang til. Pusten gikk raskere. Han fikk av sikkerhetslenken og sakte åpnet døra.

I døråpningen viste det seg en uflidd mann, rundt 40. Han var kledd i grå posete joggebukse og en hvit utvasket T-skjorte. Han var ikke akkurat veltrent, men kraftig. En lukt av innestengt leilighet slo imot henne. Hun stakk ID-kortet i lommen og ble et øyeblikk usikker.

Sven kjente parfymelukten. Lavendel. Han så henne bedre nå. Hun hadde langt lyst hår. Det han likte. Det han ble så innmari kåt av.

Han så raskt ned trappen. Ingen der. Hun kom alene. Han pustet raskere. Han kunne ikke. Han ville bli satt inn igjen. Han kjente nærheten da hun kom inn i gangen. Han flyttet seg ikke. Enset at brystet hennes sneiet borti ham da hun kom inn. Hun hadde kort skjørt. Det kunne ikke være tilfeldig. Nærheten av en kvinne, noe han ikke hadde kjent på evigheter. Hun satte fra seg en større veske på innsiden av døra og tok sakte av seg trenchcoaten. Det pirret i kroppen. Hun var eldre enn de ungjentene han så mange ganger hadde forgrepet seg på. Samma faen. Han var kåt. Han hørte knapt hva hun sa. Det presset på. Hun var kommet til ham. Hun ønsket det. Inderlig. Hun ba om det. Han greide ikke styre seg, grep rundt henne bakfra og rev av henne blusen.

Blusen strammet i halsen da han rev den av henne. Hun kjente et fast grep rundt livet, svettelukt, den råtne ånden i den raske pusten. Ereksjonen gjennom joggebuksen. Han ble voldsommere. Forsøkte å dra BH-en av henne. Hun fikk sitt høyre ben bak Berges høyre legg og sparket med venstrebenet på den andre leggen. Den spisse hælen på skoen hennes traff ham rett under kneet. Hun dro samtidig til seg høyre fot.

Berge gispet av smerte, mistet balansen og falt på ryggen med henne over seg. Han grep henne i håret og ble et øyeblikk perpleks.

Så lenge at hun fikk vridd seg rundt og grepet et balltre, som lå på gulvet under noen joggesko i klesskapet. Hun fikk begge hendene på balltreet, slo bakover, traff Berge i tinningen og kom seg på bena.

Berge ynket seg. Han forsøkte å snu seg, kom seg delvis opp på knærne og støttet seg til gulvet med hendene.

Hun slo ham igjen. Berge falt sammen på gulvet. Hun snudde ham, fortsatt klar med balltreet i høyre hånd. Han gryntet, forsøkte på nytt å reise seg og kom seg sjanglende på bena. Hun dyttet ham hardt i brystet. Hodet hans smalt inn i veggen. Blod fra bakhodet avsatte merker nedover veggen idet han seg sammen og ble sittende urørlig på gulvet.

Hun fant vesken sin. Dro opp den store saksen. Åpnet saksen og stakk den inn i halsen hans. Blodet sprutet utover veggene i den lille gangen. Hun hentet en brødkniv på kjøkkenet og stakk kniven ned i skrittet på ham.

Hun dro av seg de blodige klærne og skoene. Vasket den store saksen ren for blod, gned godt av den med en fiberklut og la alt tilbake i den store vesken.

Hun pakket engangshanskene og skoene i en søppelsekk og kom seg ned trappen og ut. Bråstoppet. På utsiden stod en mann med en koffert. En taxi var i ferd med å stoppe foran blokka der hun hadde satt fra seg sykkelen. Hun ventet til mannen med kofferten hadde satt seg inn i bilen. Gikk ut på gaten og kastet søppelsekken i en container ved en byggeplass. Trenchcoaten, som hadde unngått blodflekker, la hun i en tøyinnsamler.

Da hun kom hjem, tok hun frem et A4-ark og leste enda en gang teksten.

“Hør, søster av Natten.

Dike og Nemesis, rettferdighet og hevn av den guddommelige orden og lov.

Ditt oppdrag er deg gitt.

For våre søstres rettferdigheter skal han lide.

Livstrådens lengde er målt til sin ende.

Han ikke lenger våre søstre skal skjende.

Hans navn du blant menneskenes dømte vil finne

Hans tid er inne for skjebnens gudinne.”

Hun satte en strek over teksten, la arket i en grå plastmappe sammen med to andre overstrøkne ark og la dem tilbake i skrivebordsskuffen.

Nemesis ånden for guddommelig gjengjeldelse, “den uunngåelige”, den man ikke unnslipper.

Oslo tingrett, 6. mai

Klokken på veggen i den overfylte rettssal nummer 828 i Oslo tinghus, viste allerede 09:05.

Jeg hadde fått på meg den svarte kappen og plassert dokumentene på bordet.

Det summet av stemmer. Et tyvetalls mediefolk kjempet høylytt om plassene på den smale pressebenken. Rettsbetjentene fikk omsider lukket døra til rettslokalet.

Statsråd Thomas Mikkelsen hadde allerede tatt plass i vitneboksen. Jeg var forberedt. Forhåpentligvis bedre enn Mikkelsen, som bevisst unnlot å se på meg. Yvonne Torp-Bakke og hennes forsvarer hadde fortsatt ikke kommet.

Jeg så utover tilhørerbenken og gjenkjente et par av journalistene, fra TV-kanalene og fra tidligere saker jeg hadde prosedert. Et par avistegnere var allerede i gang med skisseblokkene. Jeg gjenkjente flere tilhørere som hadde fulgt saken fra den startet. Jeg sjekket igjen mappen foran meg, der «Thomas Mikkelsen» stod skrevet på forsiden. Jeg bladde nok en gang i sakspapirene. Endret en nummerert Post-it-lapp som markerte rekkefølgen på spørsmålene. Jeg la mappen med «Birger Knudsen» til side. Miljøvernministeren skulle forklare seg etter Mikkelsen. Jeg var klar. Kjente spenningen i kroppen. Det ville bli en bra dag.

Yvonnes advokat kom ut fra dommer-rommet. Jeg stusset. Det gikk fortsatt ti minutter før døra ble åpnet på nytt, og dommeren og meddommerne kom inn i salen. Det skrapte i stoler da alle reise seg. Dommeren hevet stemmen, “Retten er satt”, og henvendte seg til Yvonnes forsvarer.

Det ble stille i salen.

Det summet fra den elektriske motoren som hevet bordet. Forsvareren reiste seg langsomt og så utover de tettpakkede tilhørerbenkene, på meg og deretter på dommeren.

«Ærede rett. Det er med sorg jeg må meddele at tiltalte, min klient Yvonne Torp-Bakke omkom i en trafikkulykke i går ettermiddag.»

Det spredte seg høylytt uro blant tilhørerne.

Dommeren formanet til ro i salen. Det hadde liten virkning. Hun formanet en gang til.

«Rolig. Rolig i salen.»

Forsvareren ble fortsatt stående og tok en litt for lang teatralsk pause før han fortsatte:

«Fra denne side henvises til en nærmest parallell situasjon som er vurdert av Høyesterett i en sak fra 1998, der tiltalte døde før dom ble avsagt i tingretten. Det kom frem at tingretten av eget tiltak skal heve straffesaken. Det samme er inntatt i en dom fra 2014, der tiltalte døde etter at hans anke var henvist til behandling i lagmannsretten. Ankesaken ble hevet og tingrettens dom opphevet.»

Dommeren så på meg over den tykke brilleinnfatningen.

«Noen innvendinger fra aktoratet?»

Alles øyne ble rettet mot meg. Ingen hadde orientert meg. Faen. Jeg ble perpleks, kom ikke på noe og ristet på hodet.

«Retten tolker det slik at det ikke er innsigelser fra aktoratet. Straffesaken anses med dette som hevet.»

Forsvareren satte seg mens han forgjeves forsøkte å skjule sin tilfredshet. Det ble ny uro i forsamlingen. Pressefolkene tastet på laptopene og hev seg over mobilene.

Jeg ble sittende. Lamslått. Måneder med forberedelser. Ydmyket. Tap. Statsråd Thomas Mikkelsen smilte til meg idet han forlot vitneboksen og hastet ut fra rettsalen.

